**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2021. november 11-i nyilvános rendkívüli ülésére**

**TÁRGY:**

**Döntés a Magyar Tenger Vizisport Egyesület bérleti szerződés meghosszabbítása iránti kérelméről**

**ELŐADÓ:**

Horváth László

polgármester

Tisztelt Képviselő-testület!

A Magyar Tenger Vizisport Elnöke írásban benyújtotta kérelmét önkormányzatunkhoz a Kikötő területére (1239/13 hrsz.) vonatkozó bérleti szerződésük meghosszabbítása iránt, melyet mellékletben csatolok. Csatolom továbbá a megállapodás módosítását, valamint az eredeti megállapodás mellékletét képező helyszínrajzot.

A terület használatára vonatkozóan 2010. január 15. napján kötött megállapodást az önkormányzat az egyesülettel, amely szerint a használat ideje 2020. január 15. napjában került meghatározásra. Balatonberény község Önkormányzat Képviselő-testülete 153/2013.(X.31.) számú határozatával hozzájárult a használatba adás időtartamának meghosszabbításához, így a 2014. január 2. napján kelt Megállapodás módosítása elnevezésű okirattal a használat ideje 2023. január 15. napjáig meghosszabbításra került a további szerződéses feltételek változatlanul hagyása mellett.

A felek eredeti megállapodása szerint az egyesület összesen 4.350 m2 nagyságú területet használhat a megállapodás melléklete szerinti helyszínrajz alapján és a terület használatáért díjat nem fizet. Annak ellenértékeként vállalta 310 m X 55 m nagyságú közterület rendszeres karbantartását, fűnyírását, növények gondozását, közút, árok karbantartását, szemét gyűjtését és elszállítását, partvédmű karbantartását, amely magában foglalta az egyesület által használt területet is.

A jelenlegi állapot szerint gyalogos sétány nincs, az füves terület, klubház, vizesblokk szintén nincs, valamint parkoló sem.

Az egyesület a Kikötő területén - részben önerőből, részben pályázati forrásból- fejlesztéseket kíván végrehajtani, melyhez kérte az önkormányzat hozzájárulását. Az egyesület elnöke a pénzügyi bizottság ülésén szóban, majd írásos kérelmében is jelezte, hogy pályázati feltétel az önkormányzattal megkötött érvényes bérleti szerződés, amely a kérelem szerint legalább 5 év időtartamra kell, hogy szóljon.

A képviselő-testület 135/2021.(X.28.) számú határozatával a Kikötő területén tervezett fejlesztéshez elvi hozzájárulását adta és felkérte az egyesület elnökét, hogy a bérleti szerződés meghosszabbítása iránti esetleges kérelmét 15 napon belül írásban nyújtsa be az önkormányzat részére.

Az egyesület a benyújtott kérelemben a használati megállapodás módosítását kérte több vonatkozásban is:

- kérte a használat időtartamának 2033. január 15. napjáig történő meghosszabbítását,

- kérte a bérelt területnek a csökkentését a kérelem mellékletét képező rajz szerinti kb. 8.000 m2-es területre,

- kérte annak engedélyezését, hogy a használt ingatlanon egy betonalapra helyezett, kb. 35-40 m2-es faház kerülhessen elhelyezésre, amely az egyesület tulajdonát képezné, és a felek közötti jogviszony bármely okból történő megszűnése esetén az egyesület vállalná annak elbontását, elszállítását és a lehetőség szerint az eredeti állapot helyreállítását,

- vállalta, hogy a használat teljes időtartama alatt 1 db. csónakhelyet biztosít az önkormányzat számára díjmentesen a horgászturizmus támogatása céljából.

Az egyesület kérelmében leírta, hogy a fejlesztéshez kapcsolódó pályázat benyújtásának határideje 2021. november 17. napja, így kérte a testületi döntés november 15-ig történő meghozatalát.

A megállapodás módosítására csak közös megegyezéssel van lehetőség. Kérem a T. Képviselő-testületet szíveskedjen az egyesület kérelme tárgyában döntést hozni.

**1.Határozati javaslat:**

Balatonberény Község Önkormányzat Képviselő-testülete a Magyar Tenger Vitorlás Egyesület kérelmét megismerte, megtárgyalta és úgy döntött, hogy a Balatonberény 1239/13 hrsz.-ú ingatlan használatára megkötött megállapodást nem kívánja módosítani.

Határidő: egyesület elnökének értesítésére 3 nap

Felelős: Horváth László polgármester

**2.Határozati javaslat:**

a) Balatonberény Község Önkormányzat Képviselő-testülete a Magyar Tenger Vitorlás Egyesület kérelmét megismerte, megtárgyalta és a Balatonberény 1239/13 hrsz.-ú ingatlan használatára kötött megállapodást a következők szerint kívánja módosítani:

- a használat időtartamatát………..-ig meghosszabbítja,

- a használt terület nagyságát az alábbiak szerint határozza meg:………………, amelynek pontos helyszínrajza a megállapodás módosításának mellékletét kell, hogy képezze,

- az önkormányzat, mint használatba adó hozzá járul, hogy az egyesület által használt területen az egyesület, mint használatba vevő létesítsen 1 db. beton alapra elhelyezett faházat azzal, hogy a megállapodás bármely okból történő megszűnése esetén az egyesület azt köteles elbontani, elszállítani és az eredeti állapotot helyreállítani,

- az egyesület a megállapodásban kötelezettséget vállaljon arra, hogy a jogviszony teljes időtartamára díjmentesen, a horgászturizmus támogatása céljából 1 db. csónakhelyet biztosít az önkormányzat számára, melyet az önkormányzat az egyesület szabályainak betartásával, saját csónakjával szabadon használhat,

- ……………………….

b) A képviselő-testület felhatalmazza a polgármestert a megállapodás módosításának aláírására.

Határidő: 2021. november 15.

Felelős: Horváth László polgármester

Balatonberény, 2021. november 9.

Horváth László

polgármester